Jhb-man se lyk in huis ontdek; tuinier vermisArgieffoto: SAPD/Facebook Ao. Mduduzi Nhlabathi, woordvoerder van die polisie, het aan Maroela Media gesê gerugte dat die man doodgebrand het, is onwaar. “Die man het saam met twee werkers op ŉ erf in Hill Terrace gewoon. Die oorledene het in die hoofhuis gebly, terwyl die werkers in kamers agter die huis gewoon het,” het Nhlabathi gesê. Hy het gesê een van die werkers het glo as die man se tuinier gewerk, terwyl die ander werker in die huis gewerk het. “Die werker wat in die huis gewerk het, het die man se liggaam in sy slaapkamer aangetref. Dit wil voorkom asof hy versmoor is, maar ŉ nadoodse ondersoek sal die presiese oorsaak van sy dood bepaal,” het hy gesê. Die man se selfoon word ook vermis. Volgens Nhlabathi is die tuinier sedert die ontdekking van die moord nêrens te vinde nie en het hy en sy werkgewer glo Maandag rusie gemaak. “Die polisie is steeds besig met die ondersoek en niemand is nog in hegtenis geneem nie,” het hy gesê.